Foto: Davor Pongračić / Cropix

HRVATSKA je danas potpisala Ugovor o pristupanju Europskoj uniji!



U Bruxellesu su Ugovor o pristupanju zajedno potpisali predsjednica hrvatske tehničke Vlade Jadranka Kosor i predsjednik Republike Ivo Josipović. Ugovor su potpisali i šefovi država ili vlada zemalja članica EU.

Kronologija ceremonije potpisivanja pristupnog ugovora:

10:45 - Završila je ceremonija potpisivanja nakon koje se održava sjednica Europskog vijeća koju možete pratiti uživo. To je prva sjednica Europskog vijeća u kojoj sudjeluje Hrvatska.

10:31 - Ugovor potpisali Kosor i Josipović. Dvoranom se prolomio snažan pljesak. Nakon Kosor i Josipovića, druge zemlje su nastavile potpisivati ugovor.

10:24 - Počelo je potpisivanje. Potpisuju se dvije knjige, jedna je Ugovor EU, a druga skup dokumenata koje smo potpisali. Članice potpisuju po abecednom redu.

10:20 - "Ovaj ugovor predstavlja vrhunac naše međunarodne afirmacije", kazala je Kosor u svojem govoru koji u cijelosti možete pročitati ovdje.

10:12 - Ivo Josipović - "Svjedočimo povijesnom činu", kazao je Josipović i dodao da je taj čin jednako važan kao i osamostaljenje Hrvatske. "20 godina moderna se Hrvatska vraća političkom i kulturnom prostoru kojem je stoljećima pripadala", kazao je Josipović. Kazao je da smo prvi koji su prije ulaska u EU morali prevladati rat. "Hrvatska svoju teško stečenu suverenost ne predaje uniji, nego je ulaže u EU", kazao je Josipović te dodao kako ćemo biti promotori mira i demokracije u regiji.



"S Europom je Hrvatska bogatija, s Hrvatskom je Europa bogatija", rekao je Josipović. Zahvalio se Vladi na čelu s Kosor koja je dovršila pregovarački proces. Zahvalio se i pregovaračkom timu. Zahvalio se i svima drugima koji su radili na ulasku u EU. "Bez snažne potpore EK i članica EU ne bismo uspjeli", rekao je Josipović. "Hrvatska ulazi u Europu, ali još je važnije da je Europa ušla u Hrvatsku", kazao je Josipović. "Hrvatska će imati novu vladu koja će nastaviti europski put", kazao je Josipović te dodao kako postoje izazovi pred EU. "Odgovor na izazove je u više, a ne manje Europe", kazao je Josipović osvrnuvši se na europsku krizu.

10:05 - Jose Manuel Barroso je u svom govoru pohvalio hrvatsko vodstvo i hrvatski narod koji je ostao predan Europi kroz "teške godine tranzicije". "Hrvatska je pokazala da je udovoljila strogim uvjetima pristupanja", kazao je Barroso i dodao kako je Hrvatska bolja zemlja nego je bila prije i udovoljava sve kriterije za ulazak. Upozorio da će Komisija i dalje pratiti napredak Hrvatske. "Šaljemo signal hrvatskim susjedima: europska ponuda je na stolu", kazao je Barroso te dodao kako i drugi mogu ući u EU ako ispune kriterije. "Naša politika proširenja ostaje najučinkovitije oruđe za napredak istočne Europe", kazao je Barroso te je čestitao Hrvatskoj.

10:04 - Jerzy Buzek - "Proces pristupanja često se vidi kao maraton. Vama je trebalo 10 godina napornog rada da stignete do točke na kojoj se nalazimo danas. Napravili smo velik posao usklađujući vaše zakone s našima. Svaki maraton traži jedan sprint. Za nas je važno da dostignemo finiš 1. srpnja 2013. godine", kazao je Buzek. "Nakon kraja balkanskih ratova možda ćete i vi naći ujedinjenje ulaskom u EU kao suverene države", poručio je Buzek zemljama regije te dodao kako će i nama trebati naši susjedi u budućnosti. "Veselim se da ću čuti hrvatski jezik kao 24. službeni na našim sjednicama", kazao je Buzek i dodao da je EU ono što ćemo zajedno učiniti od nje. "Budućnost EU-a je i u vašim rukama", zaključio je Buzek.

Tekst se nastavlja ispod oglasa

9:59 - Donald Tusk - "Danas vidimo zadovoljstvo koje se ocrtava na licima ljudi iz Hrvatske. Njihov put u Europu je bio teži od mnogih današnjih članica EU", kazao je Tusk. "Danas ova svečanost potvrđuje veliko značenje imena Europa. Nalazimo se na kraju naše diskusije ključne za EU. Tražimo izlaz iz krize koju osjećamo u svijetu, a posebno u EU. Odluka Hrvatske pokazuje da EU ima duboki smisao. Neka odlučnost prijatelja iz Hrvatske bude nama lekcija da ne propustimo niti jednu šansu koja je nastala prilikom stvaranja jedinstva kontinenta", kazao je Tusk te dodao kako ih Hrvati uče koliko je Europa vrijedna.

9:56 - Predsjednik Europskog vijeća Herman van Roumpuy - "Danas je povijesni dan za Hrvatsku i za EU. Prije 9 godina zatražili ste pristup i nakon 6 godina ugovor je spreman za potpisivanje. Hrvatska će postati 28. članicom unije", kazao je van Roumpuy i čestitao je Josipoviću i Kosor. "Ovo je radostan za Hrvatsku i EU", kazao je Roumpuy te dodao kako se potvrđuju europske vrijednosti kada neka država ulazi u EU. Podsjetio je da je u našoj regiji prije 20 godina bio rat. Kazao je da pristup EU donosi reforme koje poboljšavaju države. "Postignuće Hrvatske dokazuje svima u regiji da se može doseći EU članstvo. Hrvatska je bila pionir i pokazala je da budućnost zapadnog Balkana leži u EU", kazao je Roumpuy.



"Posljednji okrutni rat u Europi je otišao u prošlost, jer je Europa jamstvo mira", kazao je i dodao kako ovo nije kraj puta za Hrvatsku. Upozorio je da će EU još uvijek pratiti ispunjavanje uvjeta od strane Hrvatske. "Vidjet ćete da smo obitelj ujedinjena zajedničkim vrijednostima, no i da poštujemo različitosti koje postoje", kazao je Roumpuy i dodao da će nam članstvo donijeti i ekonomski prosperitet.

9:50 - Počela je ceremonija potpisivanja.

9:48 - U svečanu dvoranu gdje će se potpisati ugovor ulaze Josipović, Kosor, Tusk, Roumpuy i Busek. Svi ostali su zauzeli svoje pozicije. Članice EU će ugovor potpisivati po abecednom redu, a Hrvatska će biti 11. po redu.

9:42 - Kosor i Josipović se pozdravljaju s Roumpuyem i Tuskom. Fotografirali su se za uspomenu. Uz predsjednika je i njegova supruga. S Tuskom i Roumpuyem se pozdravila i Angela Merkel.

9:40 - Europski vođe još uvijek pristižu, čeka se početak ceremonije.

9:25 - Stigla je i Angela Merkel koja je medijima dala kratku izjavu. Predsjednik EK Barroso se pozdravio sa Tuskom i Roumpuyem.

9:00 - Na poprište potpisivanja počeli stizati europski i hrvatski vođe koje dočekuju Donald Tusk i Herman Van Rompuy.

Na početku svečanosti predviđeni su kratki govori predsjednika Europskog vijeća Hermana Van Rompuya i poljskog premijera Donalda Tuska, čija zemlja predsjeda Unijom u ovom polugodištu, zatim predsjednika Europske komisije Josea Manuela Barrosa, Parlamenta Jerzyja Buzeka te predsjednika Josipovića i premijerke Kosor.



Nakon potpisivanja Hrvatska će prvi puta sudjelovati na sastanku na vrhu EU. EU je tražila da na svečanosti potpisivanja prvo govori Josipović, tek potom Kosor.



Jadranka Kosor je jučer izjavila da će potpisati najvažniji dokument u svom političkom životu i jedan od povijesnih dokumenata za Hrvatsku. "Ovo je početak novoga ciklusa, novoga posla koji moramo obaviti, a to su pripreme za referendum i sama provedba referenduma. Ja sam tu optimist i siguran sam da će referendum uspjeti", kazao je jučer predsjednik Josipović.